Проект!

 ПРАВИЛНИК
 за дейността и организацията на работа на Националния съвет за хората с увреждания, редa за признаване на национална представителност на организациите на и за хората с увреждания и контрола за спазването на критериите за национална представителност

  приет с ПМС № ……. от ………….2019 г., обн., ДВ, бр. ……. от …………….2019 г.

Глава първа
ОБЩИ ПОЛОЖЕНИЯ

  Чл. 1. С правилника се уреждат дейността и организацията на работа на Националния съвет за хората с увреждания, условията и редът за признаване на национална представителност на организациите на и за хората с увреждания, както и контролът за спазването на критериите, съгласно чл. 92 от Закона за хората с увреждания.
  Чл. 2. Националният съвет за  хората с увреждания, наричан по-нататък „Националния съвет“, е консултативен орган към Министерския съвет за сътрудничество при разработването и провеждането на политиката за правата на хората с увреждания.
 
Глава втора
ФУНКЦИИ И ЗАДАЧИ

  Чл. 3. (1) Националният съвет:
1. оказва подкрепа и съдействие при разработването и провеждането на политиката за правата на хората с увреждания в съответствие с изискванията на националното законодателство, Конвенцията на ООН за правата на хората с увреждания и с приоритетите на съответните стратегически документи;
2. дава становища по всички проекти на нормативни актове, стратегии, програми, планове и други актове, които засягат правата на хората с увреждания;
 3. съдейства за координацията между държавните и местни органи, работодателските и синдикални организации и организациите на и за хората с увреждания за осъществяване на необходимата подкрепа при изпълнение на дейността им и за създаването на условия за социално приобщаване на хората с увреждания;
 4. взаимодейства с други органи по сътрудничество, координация и наблюдение по въпросите, засягащи правата на хората с увреждания;
 5. взаимодейства с международни организации с предмет на дейност в подкрепа за хората с увреждания;
 6. организира популяризирането на предприетите мерки за преодоляване на установени бариери за упражняване на правата на хората с увреждания в отделни области на подкрепа, чрез активно сътрудничество със средствата за масово осведомяване;
7. отчита ежегодно дейността си пред Министерския съвет.
(2) Въпросите, които засягат правата на хората с увреждания и са разгледани от Националния съвет по т. 2 на предходната алинея, не се разглеждат повторно от друг консултативен орган, когато обхватът на консултираните въпроси се преповтаря, като не се надграждат функциите, които изпълнява този орган.

 Глава трета
СЪСТАВ И РЪКОВОДСТВО

Чл. 4. (1) В Националният съвет участват представители на:
1.	държавата, определени от Министерския съвет;
2. национално представителните организации на и за хората с увреждания;
3. национално представителните организации на работниците и служителите;
4. национално представителните организации на работодателите;
5. Националното сдружение на общините в Република България;
(2) В Националния съвет могат да участват представители на организациите по чл. 92, ал. 4 от Закона за хората с увреждания.   

Чл. 5. (1) Председател на Националния съвет е заместник министър-председател.
(2) Заместник-председатели на Националния съвет са:
1. министърът на труда и социалната политика;
2. министърът на здравеопазването;
3. представител на национално представителните организации на и за хората с увреждания, избран от тях на ротационен принцип за срок две години. 
(3) От страна на Министерския съвет като членове в Националния съвет участват по един заместник-министър на труда и социалната политика, на финансите, на здравеопазването, на образованието и науката, на регионалното развитие и благоустройството, на транспорта, информационните технологии и съобщенията, на икономиката, на енергетиката, на младежта и спорта, на културата, на вътрешните работи, на отбраната, на външните работи, на правосъдието, на околната среда и водите, на земеделието, храните и горите, и на туризма, определени от съответния министър.
(4) Организациите по чл. 4, ал. 1, т. 2-5 и ал. 2 определят по един представител за участие в Националния съвет.

Чл. 6. (1) В заседанията на Националния съвет участват съответните определени представители по чл. 5 или упълномощени от тях лица.
(2) В заседанията на Националния съвет могат да участват като наблюдатели и да предоставят становища, при необходимост, представители на:
 1. Oмбудсмана на Република България;
 2. Комисията за защита от дискриминация;
 3. Агенцията за социално подпомагане;
 4. Агенцията за хората с увреждания;
 5. Агенцията по заетостта;
 6. Изпълнителна агенция „Главна инспекция по труда“;
 7. Държавната агенция за закрила на детето;
 8. Националния осигурителен институт;
 9. Националната здравноосигурителна каса;
 10. други органи на изпълнителната власт, чиито правомощия са свързани с провеждането на държавната политика за правата на хората с увреждания.
 
Чл. 7. (1) Председателят на Националния съвет:
 1. представлява съвета пред всички органи и организации;
 2. свиква и ръководи заседанията;
 3. утвърждава проекта на дневен ред за заседанията въз основа на внесени предложения;
(2) При отсъствие на председателя неговите функции се изпълняват от определен от него заместник-председател.
(3) Секретарят на Националния съвет, който е представител от дирекция в специализираната администрация на Министерството на труда и социалната политика:
 1. осигурява дейността по информационно, административно и организационно-техническо обслужване на Националния съвет;
 2. предоставя материалите за заседанията на Националния съвет на хартиен носител или по електронна поща;
 3. изготвя протоколите от заседанията на Националния съвет и води отчетност за становищата и решенията на Националния съвет;
 5. съхранява архива на Националния съвет с 3-годишен срок, след което го предава в архива на Министерството на труда и социалната политика;
 6. осигурява публикуването на необходимата информация за дейността на Националния съвет на Портала за консултативните съвети на Министерския съвет;
(4) Към Националния съвет могат да се съставят експертни групи или комисии по искане на неговите членовете.

Глава четвърта
ОРГАНИЗАЦИЯ НА ДЕЙНОСТТА

Чл. 8. (1) Националният съвет провежда редовни заседания най-малко четири пъти в годината въз основа на утвърден дневен ред от председателя на Националния съвет. 
(2) Проектът на дневен ред за заседанията на Националния съвет се утвърждава от председателя въз основа на внесени предложения. Предложения може да прави всеки член на съвета с писмен доклад, съдържащ посочване на очаквания начин на произнасяне по предложението.
(3) Свикването на редовно заседание на Националния съвет се извършва чрез покана, публикувана на Портала за консултативните съвети на Министерския съвет, не по късно от 5 работни дни преди откриване на заседанието. Секретарят на съвета уведомява по електронна поща членовете на Националния съвет за публикуваната покана.
(4) Поканата по ал. 3 съдържа най-малко следните данни:
1. място, дата и час на заседанието;
2. дневен ред;
3. предложения за решения по т. 2.
(5) Не по-късно от 3 работни дни от публикуване на поканата по ал. 3 членовете на Националния съвет могат да правят предложения с писмен доклад, съдържащ посочване на очаквания начин на произнасяне по предложението, до секретаря на съвета за включването или изключването на въпроси от дневния ред на заседанието.
(6) Постъпилите писмени материали, свързани с дневния ред на заседанието и актуализирания дневен ред се изпращат от секретаря до членовете на Националния съвет най-късно на следващия работен ден от изтичане на срока по ал. 5. 
(7) Актуализираният дневен ред се публикува на Портала за консултативните съвети на Министерския съвет и се разглежда на насроченото редовно заседание.
(8) Извънредни заседания на Националния съвет се провеждат по предложения на председателя на Националния съвет или при писмено предложение на една трета от членовете на съвета.
(9) Извънредни заседания на Националния съвет се свикват чрез покана, публикувана на Портала за консултативните съвети на Министерския съвет, не по късно от 3 работни дни преди провеждане на заседанието. Секретарят на съвета по електронна поща уведомява членовете на Националния съвет за публикуваната покана.
(10) Поканата за извънредни заседания съдържа данните по ал. 4. На извънредното заседание се разглеждат само въпросите по дневния ред. 
(11) При провеждане на извънредни заседания писмени материали се предоставят най-късно на следващия работен ден от публикуване на поканата.

  Чл. 9. (1) Членовете на Националния съвет са длъжни да уведомят секретаря за невъзможността да участват в насроченото заседание не по-късно от 1 работен ден преди заседанието.
 	(2) При невъзможност да участва в заседание всеки член на Националния съвет представя писмено становище по всяка точка от проекта на дневен ред, заедно с мотиви за начина на гласуване.
 	(3) При невъзможност за участие в насрочено заседание на Националния съвет всеки член на съвета може упълномощи свой представител да участва и да гласува на заседанието. В пълномощното изрично се посочва начинът на гласуване по всяка точка от дневния ред, като упълномощеното лице няма право да променя параметрите на мандата по време на заседание.
 	(4) В случаите, когато в пълномощното не е посочен начинът на гласуване по всяка точка от дневния ред, упълномощеното лице не участва в гласуването.
(5) В случаите по чл. 4, ал. 1, т. 2-5 и ал. 2 упълномощеното лице може да представлява повече от един член на Националния съвет, с право на глас. Упълномощеното лице може да гласува за всяка точка от дневния ред, в зависимост от указания начин на гласуване, съдържащ се в пълномощното, от съответния член на Националния съвет.
(6) Пълномощното по ал. 3 се представя на секретаря на Националния съвет преди заседанието.
(7) Упълномощителят може да уведоми за изготвено пълномощно по електронен път, като изпрати чрез електронна поща прикачен, сканиран и записан в PDF формат файл, съдържащ пълномощното, подписан с универсален електронен подпис на упълномощителя, съгласно Закона за електронния документ и електронните удостоверителни услуги, на адрес: secretary-nshu@mlsp.government.bg, най-късно в деня преди насроченото заседание. 

Чл. 10. (1) Заседанията на Националния съвет са присъствени и неприсъствени.
(2) Присъствените заседания са редовни, когато в тях участват повече от половината от членовете на Националния съвет.
(3) Становищата и предложенията от членовете на Националния съвет се предоставят писмено до секретаря на съвета в срок до 2 работни дни преди насроченото заседание.
(4) Решенията се вземат с мнозинство повече от половината от присъстващите на заседанието членове на Националния съвет, като всеки член на съвета има право на един глас.
(5) Гласуването на присъствени заседания се извършва с бюлетини по всяка точка от дневния ред.
(6) Всяка бюлетина съдържа минимум следните реквизити:
1. наименование на съответната точка от дневния ред;
2. име и фамилия на лицето с право на глас;
3. име на органа/организацията, която лицето по т. 2 представлява;
4. квадратче за отразяване на вота, съответно „за“, „против“, „въздържам се“.
(7) Гласуването започва в момента на неговото обявяване от Председателя на Националния съвет.
(8) Преброяването на бюлетините се извършва от секретаря на Националния съвет, който обявява установените резултати от гласуването. 
(9) Един глас може да е действителен или недействителен. Действителността, съответно недействителността на гласовете, се установява за всяка отделна бюлетина за съответната точка от дневния ред, както следва: 
1. Бюлетината /гласът/ е действителна, когато от нейното съдържание може да се изведе еднозначно волята на вота. Действителен е и гласът, когато върху бюлетината има подчертаване или очертаване на квадратчето за гласуване. 
2. Бюлетината /гласът/ е недействителна, когато няма отразен вот в квадратчето за гласуване. Недействителен е и гласът, когато върху бюлетината има отбелязване в две или повече квадратчета за гласуване за избор.
(10) Резултатите от броенето се вписват в протокола по чл. 11, ал. 1 в т.ч. броят на подадените бюлетини, броят на действителните бюлетини и броят на недействителните бюлетини.
(11) Неприсъствените заседания на Националния съвет се провеждат по изключение с оглед на получаване на становища от членовете на Националния съвет в спешен порядък, когато обективни обстоятелства налагат това.
(12) При неприсъствено заседание членовете на Националния съвет се уведомяват за публикуването на постъпилите материали по реда на чл. 8, ал. 6.
(13) Становищата и предложенията, заедно с мотиви за начина на гласуване от членовете на Националния съвет се предоставят писмено по електронна поща до секретаря на съвета в срок до 3 работни дни.
(14) Материалите се считат за съгласувани без бележки, когато в срока по ал. 7 не е получено становище.
(15) Решенията на неприсъствените заседания се вземат с мнозинство повече от половината от членовете на Националния съвет.
 
 Чл. 11. (1) За всяко заседание на Националния съвет се води протокол, който се подписва от председателя и от секретаря на съвета и съдържа:
 1. дата, час и място на провеждане на заседанието;
 2. поименен списък на участниците в заседанието на Националния съвет;
 3. приетия дневен ред;
 4. взетите решения от Националния съвет;
 5. информация за всяко проведено гласуване и резултата от него, като се изброяват гласовете "за" и поименно "против" и "въздържал се" на всяка организация/институция;
6. основните позиции по обсъжданите въпроси, изразените от участващите в заседанието или изразени по реда на чл. 9, ал. 2;
 7. направените в хода на заседанието процедурни предложения, включително за гласуване по процедурен въпрос или по същество.
 (2) Протоколите от заседанията на Националния съвет имат годишна номерация, изготвят се в срок до 10 работни дни от провеждането на заседанието и след подписването им от председателя и от секретаря се публикуват на Портала за консултативните съвети на Министерския съвет.
 (3) Особените мнения при гласуването на решенията се представят в писмена форма в двудневен срок от провеждането на заседанието и са неразделна част от протокола.
 (4) По време на заседанието председателят на Националния съвет изслушва и подлага на гласуване всяко направено процедурно предложение, включително предложенията за гласуване на решение по обсъждани на заседанието въпроси.

Чл. 12. Националният съвет приема решения по обсъжданите въпроси. Решенията се вземат чрез гласуване по реда на чл. 10, ал. 4 или по реда на чл. 10, ал. 15.

Глава пета
Ред за признаване на национална представителност и контрол за спазването на критериите за национална представителност

  Чл. 13. Организациите на и за хората с увреждания, които могат да участват в Националния съвет и искат да бъдат признати за национално представителни, трябва да отговарят на общите и специфични критерии за национална представителност, регламентирани в чл. 92, ал. 1 и ал. 2 от Закона за хората с увреждания.

Чл. 14. (1) Организациите на и за хората с увреждания, които кандидатстват за национално представителност, подават чрез министъра на труда и социалната политика до Министерския съвет писмено заявление по образец за признаване на национална представителност, в което посочват ЕИК / БУЛСТАТ, и прилагат следните документи:
 1. доказателства, удостоверяващи изпълнение на общия критерий по ал. 92, ал. 1, т. 2 от Закона за хората с увреждания;
 2. поименен списък на всички членове на съответните териториални структури, включително имената и адресите на техните ръководителите, на хартиен и електронен носител, удостоверяващи изпълнение на общия критерий по ал. 92, ал. 1, т. 3 от Закона за хората с увреждания;
 3. справка, удостоверяваща изпълнение на съответния специфичен критерий по ал. 92, ал. 2 от Закона за хората с увреждания.
(2) Организациите, които кандидатстват за първи път за национална представителност, подават документите по ал. 1 не по-късно от 31 март на текущата година.
(3) Организациите – членове на Националния съвет, подават документите за национална представителност в срок до три месеца преди изтичане на решението на Министерския съвет за признаването на националната им представителност.
 (4) Асоциациите на организациите на и за хора с увреждания, които кандидатстват за обща представителност в Националния съвет, към заявлението за кандидатстване представят протокол от заседание на органа за управление на асоциацията, подписан и подпечатан от членовете му, като прилагат и съответните документи по ал. 1.
 (5) Организация, участваща в асоциация по ал. 4, която изпълни критериите за национална представителност, съгласно чл. 92, ал. 1 и ал. 2 от Закона за хората с увреждания може да кандидатства за признаване на национална представителност по реда по ал. 1.

  Чл. 15. (1) Министърът на труда и социалната политика назначава постоянно действаща комисия за установяване на изпълнението на критериите за национална представителност по чл. 92 от Закона за хората с увреждания.
 (2) Комисията по ал. 1 разглежда заявлението по чл. 14, ал. 1 и представя на министъра на труда и социалната политика протокол за резултатите в двумесечен срок.
 (3) Комисията по ал. 1 може да изисква от съответната организация да представи допълнителна информация, свързана със заявлението по чл. 14, както и да извършва проверки на място, при необходимост. За периода на изискване на допълнителна информация или извършване на проверки на място срокът по ал. 2 спира да тече.
 (4) В едномесечен срок от представяне на протокола по ал. 2 министърът на труда и социалната политика внася в Министерския съвет доклад с проект на решение за признаване или за отказ за признаване на национална представителност.

Чл. 16. Текущи проверки за спазването на критериите по чл. 92 от Закона за хората с увреждания се извършват от комисията по чл. 15 и през периода, за който съответната организация е призната за национално представителна.

Чл. 17. (1) Министерският съвет по предложение на министъра на труда и социалната политика признава националната или общата представителност, съгласно чл. 92 от Закона за хората с увреждания  на организациите на и за хората с увреждания.
(2) Министерският съвет се произнася с решение за признаване или за отказ за признаване на национална или обща представителност, съгласно чл. 92 от Закона за хората с увреждания в едномесечен срок от внасяне на доклада по чл. 15, ал. 4.
(3) Решението по ал. 2 се съобщава от секретаря на съвета на съответната организация в 3-дневен срок от получаването му.
(4) Отказът за признаване на национална представителност може да се обжалва пред Върховния административен съд по реда на Административнопроцесуалния кодекс.
(5) Решението за признаване на национална представителност е за срок от 3 години.
(6) Министерският съвет отменя решението за признаване на национална или обща представителност, когато:
1. в резултат на проверките по чл. 16 се установи, че съответна организация с призната национална представителност не отговаря на критериите по чл. 92 от Закона за хората с увреждания;
2. се установят документи с невярно съдържание, послужили като основание за признаване на националната представителност;
3. организация по чл. 14, ал. 4 изпълни критериите за национална представителност и подаде заявление за признаване на национална представителност по реда на чл. 14, ал. 1, освен когато това обстоятелство не оказва влияние върху общата представителност на асоциацията по чл. 92, ал. 4 от Закона за хората с увреждания.

Чл. 18. (1) Национално представителните организации на и за хората с увреждания  и организациите по чл. 4, ал. 2 могат да прекратят участието си в Националния съвет с писмено заявление до Министерския съвет, подадено чрез министъра на труда и социалната политика.
 (2) Организациите, които са прекратили участието си в Националния съвет, могат да кандидатстват отново за национална представителност в него не по-рано от една календарна година след датата на прекратяване на участието, с изключение на организациите по чл. 17, ал. 6, т. 3.

ПРЕХОДНИ И ЗАКЛЮЧИТЕЛНИ РАЗПОРЕДБИ

§ 1. Правилникът се приема на основание чл. 17, ал. 7 и чл. 92, ал. 5 от Закона за хората с увреждания. 
 
§ 2. Заварените при влизането в сила на този правилник незавършени производства по признаване на национална представителност се довършват по досегашния ред.